text: Ishockey: Sejre til både Esbjerg og Sønderjyske 
  12 september 2017 kl. 19.50
  Esbjerg Energy i front efter tirsdagens kampe i ligaen.
  Der er kun spillet to runder i den bedste danske ishockeyrække, men allerede nu har sidste sæsons DM-finalister, Esbjerg Energy og Gentofte Stars, lagt sig i spidsen med seks point for to kampe.
  Esbjerg, der er forsvarende mestre, vandt 3-2 hjemme over Rungsted efter en tæt og jævnbyrdig kamp.
  Vestjyderne bragte sig foran 1-0 ved Felix Scheel fem minutter inde i anden periode, men Rungsteds Alexander Jensen fik udlignet ti minutter senere.
  I tredje periode blev det næsten lige så spændende. Alexis Loiseau scorede til 2-1 efter 49 minutter.
  To minutter senere udlignede sjællænderne endnu en gang, da Nikolaj Rosenthal fik pucken i nettet.
  Alexis Loiseau afgjorde dog kampen med sit mål til 3-2 med lidt over seks minutter tilbage.
  På udebane vandt Sønderjyske med 3-1 i Hvidovre.
  
  